b"\n_START_ARTICLE_\nTrongsa Dzong\n_START_SECTION_\nZgodovina\n_START_PARAGRAPH_\nTrongsa pomeni v butan\xc5\xa1\xc4\x8dini 'novo naselje' in vklju\xc4\x8duje zaveti\xc5\xa1\xc4\x8da, templje ter bivali\xc5\xa1\xc4\x8da za menihe. \xc5\xbde leta 1543 je lama iz budisti\xc4\x8dne sekte Drukpa po imenu Nagi Vang\xc4\x8duk, sin  Ngavanga \xc4\x8chod\xc5\xbeeja, na gorskem pomolu s pogledom na sotesko reke Mangde \xc4\x8chu zgradil tempelj. Tja je pri\xc5\xa1el iz Ralunga v Tibetu. Njegov vnuk \xc5\xa1abdrung Ngavang Namgjal je leta 1647 na mestu templja zgradil dzong, ki ga je imenoval Ch\xc3\xb6khor Rabtentse Dzong v skraj\xc5\xa1ani verziji Choetse Dzong. Leta 1652 je takratni penlop Trongse Mind\xc5\xbeur Tempa dzong raz\xc5\xa1iril. Leta 1715 je penlop Druk Dendrup zgradil tempelj \xc4\x8cenrezig (Avalokiteshvara) Lhakang, kateremu je bil leta 1771 dodan \xc5\xa1e celoten kompleks s templjem Maitreje (Jampa)._NEWLINE_Dzong je bil kasneje \xc5\xa1e ve\xc4\x8dkrat dozidan: leta 1853 je D\xc5\xbeigme Namgjal, o\xc4\x8de prvega kralja, dozidal tempelj Dem\xc4\x8dog (Cakrasamvara) Lhakhang. Mo\xc4\x8dno je bil po\xc5\xa1kodovan leta 1897 v potresu. Obnovljen je bil temeljito v letih 1927 in 1999. Tukaj je bil ve\xc4\x8d stoletij samostanski center, kjer je \xc5\xa1e danes okoli 200 menihov. V poletnih mesecih se sicer menihi preselijo v samostan Kurje v dolini Bumthang. V samostanu je tiskarna, v kateri tiskajo \xc5\xa1tevilna budisti\xc4\x8dna religiozna besedila. Samostan oziroma celoten dzong je med predlogi vlade Butana za vpis na seznam Unescove svetovne dedi\xc5\xa1\xc4\x8dine. _NEWLINE_Dobesedno skozi dvori\xc5\xa1\xc4\x8de trdnjave Trongsa vodi edina cesta med zahodnim in vzhodnim Butanom, tako so vladarji Trongsa stoletja nadzirali trgovino na tej poti. Ugjen Vang\xc4\x8duk, prvi vladar ali kralj Butana je bil pred kronanjem 1907 penlop v Trongsu. Tudi potem je zadr\xc5\xbeal to funkcijo. Ob dzongu le\xc5\xbei tudi malo istoimensko mestece z majhno pala\xc4\x8do, kjer se je leta 1928 rodil D\xc5\xbeigme Dord\xc5\xbei Vang\xc4\x8duk (biv\xc5\xa1i butanski kralj, o\xc4\x8de sedanjega kralja). _NEWLINE_ na vi\xc5\xa1ini 3330 m na poti k Trongsa dzongu.]]\n_START_SECTION_\nArhitekturne zna\xc4\x8dilnosti\n_START_PARAGRAPH_\nTrongsa dzong je zgrajen kot mogo\xc4\x8dna trdnjava in je zgleden primer arhitekture dzongov. Je obse\xc5\xbeen stavbni kompleks \xe2\x80\x93 najve\xc4\x8dji v Butanu. Obsega velika dvori\xc5\xa1\xc4\x8da, prehode in koridorje ter okoli 25 templjev.  Najpomembnej\xc5\xa1i templji so tisti, posve\xc4\x8deni tantri\xc4\x8dnim bo\xc5\xbeanstvom Jamantaka, Hevajra, Cakrasamvara in Kalacakra. Tempelj Maitreja (Jampa) je bil zgrajen leta 1771 in vsebuje glinen kip Bude prihodnosti, darilo kralja Ugjena Vang\xc4\x8duka iz za\xc4\x8detka 20. stoletja. Tempelj \xc4\x8corten je na to\xc4\x8dki, kjer je stal prvi tempelj leta 1543. Vsebuje posmrtne ostanke Ngagi Vang\xc4\x8duka in ima 16 slikar arhat in Bude Ak\xc5\xa1obija (Mitrugpa). _NEWLINE_Opazovalni stolp imenovan Ta Dzong se vzpenja nad sotesko na vzhodni strani kompleksa. Je ozek in ima dve krili v obliki \xc4\x8drke V od glavne zgradbe. V njem je tudi tempelj, postavljen leta 1977 v \xc4\x8dast boga voj\xc5\xa1\xc4\x8dakov, kralja Gesarja. V preteklosti je bil Ta dzong pred notranjimi napadalci in je nadziral vzhodno stran, v sodobnem \xc4\x8dasu pa je bil spremenjen v lepo urejen Narodni muzej umetnosti. Opazovalni stolp je bil originalno mo\xc4\x8dno zavarovan \xc5\xa1est nadstropen stolp, s \xc5\xa1tevilnimi galerijami in debelimi za\xc5\xa1\xc4\x8ditnimi zidovi. Nadalje je v dzongu \xc5\xa1e dodatna fortifikacija v obliki treh stolpov, ki so dodani na vzpetini blizu Ta Dzonga.\n_START_SECTION_\nFestival t\xc5\xa1e\xc4\x8du\n_START_PARAGRAPH_\nPetdnevni festival, imenovan Trongsa t\xc5\xa1e\xc4\x8du, se vsako leto v decembru ali januarju odvija na severnem dvori\xc5\xa1\xc4\x8du kompleksa. Vsak samostan v Butanu praznuje ta festival, ki je praznovanje prihoda guruja Rimpo\xc4\x8deja v Butan v 8. stoletju, kar ozna\xc4\x8duje zmago budizma nad zlom. Odvija se v pomladnem in jesenskem \xc4\x8dasu po butanskem koledarju. Plesi mask so najzna\xc4\x8dilnej\xc5\xa1i, poleg prikaza velikih religioznih slikarij thanka na blago."